Venemaa Föderatsiooni peaministri Vladimir Putini hinnangul peaks Euroopa Liit enne energiareformi läbiviimist Venemaaga konsulteerima. Kõige kriitilisem oli Putin Leedu suhtes, süüdistades Vilniust suisa röövimises.    «Minu hinnangul on õigustatud, et meie Euroopa Liidu ja Euroopa Komisjoni kolleegid vähemalt konsulteeriksid oma suurima energiavarustaja Venemaaga, enne kui selles tundlikus valdkonnas uued ja ausad reeglid välja töötatakse,» leidis Putin Berliinis toimuval  majanduskonverentsil, vahendas uudisteagentuur AFP.    «Vastasel korral me satume pidevalt absurdsetesse situatsioonidesse või konfliktidesse, mis eikuskilt üles kerkivad,» lisas Putin, kelle sõnul ei seisa ta vastu ühenduse kavale energiaturgu liberaliseerida, kuid see ei tohiks puudutada euroliidu ja Venemaa vahelist koostööd gaasiturul.    Ka varem on Putin ELi kava energiaturgu liberaliseerida korduvalt kritiseerinud, kuna valitsusjuhi sõnul tooks see tarbijate kaoks kaasa hinnatõusu ning  takistaks ELi energia infrastruktuuri arengut. Ka võivad väikesed osalejad gaasijuhtmete projektides Putini hinnangul ohustada julgeolekut ning riikide varustamist gaasiga.